  Майя Бывальцева Удмуртилэн тӧроез Александр Бречалов куремъя элькунын эмъяськонниосы эмчиосты но шор ёзо эм ужасьёсты кыскон амалъёс дасязы. Та дыре тужгес уг тырмо сюбег ӧръя ӧнерчиос – син эмъясьёс, ЛОР-эмчиос, хирургъёс, травматологъёс, фтизиатръёс. Со сярысь улосвылысь тазалыкез утёнъя министерстволэн пресс-службаез ивортӥз. Эмчиосты кысон понна пӧртэм ласянь юрттэт чакламын – муниципал, улосвыл но федерал. Котькудаз ӧнерчиос понна капчиятонъёс учкемын – транспорт но улон инты понна компенсациен кутскыса, коньдэтысь одӥг пол тыриськись коньдон висъянозь. 2020-тӥ арысен Удмуртиын мерлыко юрттэт сётонъя программа ужа. Тужгес кулэ интыуже лыктэм эмчиос 500 сюрс манет, шор ёзо эм ужасьёс 300 сюрс манет басьтыны быгато. Программалы луыса кылем арын Воткаысь, Сарапулысь, Ижысь но Глазкарысь эмъяськонниосы сюбег ӧръёсъя 40 эмчиос интыяськизы. 2021-тӥ арын соя 34 эмчиосты но 10 шор ёзо эм ужасьёсты кыскыны чаклало. Программалы элькун коньдэтысь арлы быдэ 20 миллион манет висъяське Улосвылэ эмчиосты кыскон амалъёсты быдэсъянэ кар но ёрос администрациос но пырисько. Озьы, Глазкарын ӧнерчиослы ипотекая нырысетӥ тыриськонлы яке улон интыез арендае басьтон понна кар коньдэтысь 360 сюрс манет висъяло, пиналъёссэс нылпи садъёсы но школаосы черодтэк куто, кузпалъёссылы уже интыяськыны юртто. 2020-тӥ арын сыӵе капчиятонъёсын вить эмчиос пайдаяськизы. Глазкарысь ёроскуспо эмъяськонние нылпи травматолог, терапевт, анестезиолог-реаниматолог, травматолог, онколог ужаны лыктӥзы. Со сяна, «Земский доктор» но «Земский фельдшер» программаосъя 2020-тӥ арын Удмуртиын 108 ӧнерчиос компенсация басьтӥзы. Туэ та программаосъя эмъяськонниосы 107 эмчиосты, фельдшеръёсты но эмсузэръёсты кыскыны чакламын. Тодэ вайытом, 2021-тӥ арысен «Земский фельдшер» программая гуртысь фельдшер-акушер пунктэ ужаны вуэм акушеркаос но эмсузэръёс коньдонэн юрттэт басьтыны быгато.  Тегъёс: Тазалык Ижкар Удмуртия Глазкар юрттэт эмчиос  